**О Б Р А З Л О Ж Е Њ Е**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. став 1. тачка 8. Устава Републике Србије, којом је утврђено да Република Србија у оквиру својих надлежности, уређује систем у области радних односа, као и у одредби тачке 16. наведеног члана Устава, којом је утврђено да Република Србија између осталог, уређује организацију, надлежности и рад републичких органа. Поред тога, уставни основ уређен је чланом 99. став 1. тачка 7. Устава, сагласно коме Народна скупштина доноси законе и друге опште акте из надлежности Републике Србије.

**II. РАЗЛОЗИ ЗА ДОНОШЕЊЕ ЗАКОНА**

Разлог за доношење Закона о изменама и допунама Закона о царинској служби је превасходно у потреби да се одредбе тог закона ускладе са изменама Закона o државним службеницима („Службени гласник РС”, број 109/25). Закон о изменама и допунама Закона о државним службеницима донет је из потребе даљег развоја и унапређења државно-службеничког система у Републици Србији, а предложене измене представљају наставак реформских активности усмерених на изградњу ефикасне, професионалне и модерне државне управе у служби грађана и привреде. Пре свега, у циљу стварања услова за ефикасније функционисање и већу атрактивност државне управе као послодавца, показало се да је неопходно предузимати мере које се односе на привлачење и задржавање стручних кадрова, нарочито младих високообразованих кадрова. Стога се разлози за доношење закона заснивају пре свега на потреби привлачења младих кадрова и стварање услова за њихово брже каријерно напредовање и дугорочно задржавање у државним органима. Спроведене анализе показују да се послови који захтевају највиши степен образовања и професионална знања у одређеним областима рада из делокруга државних органа, најчешће групишу у три експертска нивоа, што одговара звањима саветника, самосталног саветника и вишег саветника у државно-службеничком систему. Анализе тренутног стања у имплементацији управљања људским ресурсима заснованим на компетенцијама у државној управи, посебно у делу који се односи на развој компетенција и професионални развој државних службеника, показују да три нивоа испољавања компетенција у експертским звањима могу адекватно да обухвате захтеве за обављање послова државне управе.

Законом о државним службеницима и Законом о царинској служби радна места државних/царинских службеника у државним органима разврставају се у одговарајућа звања, у зависности од сложености и одговорности послова, потребних знања и способности и услова за рад на тим пословима. Постоје четири звања саветника/инспектора за које је потребно највише образовање (стечено високо образовање на основним академским студијама у обиму од најмање од 240 ЕСПБ), као и прописани најмањи број година радног искуства у овим звањима, а према критеријумима који омогућавају каријерни развој, односно динамику напредовања након минимално две године рада у истом звању. Према подацима из система ИСКРА за октобар 2025. године, утврђено је да је у звањима млађи царински саветник и млађи царински инспектор у Управи царина послове обављало само 168 запослених, што чини 7,4 % од укупног броја запослених. Тај податак указује на високу незаинтересованост младих да након завршетка студија конкуришу за рад у државним органима на звања млађи царински саветник/инспектор, а као најзначајнији разлози могу се сматрати захтеви вишегодишњег рада да би се постигло одговарајуће напредовање и почетна плата за рад у звању млађи царински саветник /инспектор која у Управи царина износи око 67.000,00 динара. Полазећи од анализе послова у постојећим систематизацијама, које показују да се у оквиру постојећег система послови у саветничким звањима најчешће групишу на три нивоа сложености (царински саветник/инспектор, самостални царински саветник/инспектор и виши царински саветник/инспектор) од статистичких података који показују изузетно ниску попуњеност радних места у органима државне управе у звању млађи царински саветник/инспектор, те се предлаже успостављање тростепене градације радних места у звањима царински саветник/инспектор, самостални царински саветник/инспектор и виши царински саветник/инспектор и укидање звања млађи царински саветник/инспектор. Последично, наведена промена позитивно би утицала на нивое плата које би остварили како затечени, тако и нови запослени на почетним радним местима након факултета и која би се предложеним изменама увећала (у зависности од достигнутог нивоа награђивања).

Такође, како би се задржала затечена динамика каријерног развоја царинских службеника, а уважавајући потребу омогућавања напредовања запослених који кроз успостављен систем вредновања рада покажу висок ниво развоја професионалних компетенција, предложено је кориговање услова у погледу радног искуства у струци за радна места разврстана у звања царински саветник/инспектор (једна година), самостални царински саветник/инспектор (три године) и виши царински саветник/инспектор (пет година).

Закон о царинској служби прописује више радних места царинских службеника и разврставање радних места по звањима у зависности од сложености и одговорности послова, потребних знања и способности и услова за рад на пословима. Звања са високим образовањем су виши царински саветник/инспектор, самостални царински саветник/инспектор, царински саветник/инспектор и млађи царински саветник/инспектор. С тим у вези, након измена Закона о државним службеницима и брисањем звања млађег саветника, није постојао други начин да се уподобе звања и описи радних места осим изменама постојећег Закона о царинској служби.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона врши се усклађивање са Законом о државним службеницима у делу који се односи на заснивање радног односа на одређено време у Управи царина.

Чланом 2. Предлога закона бришу се звања млађи царински саветник и млађи царински инспектор и мењају се услови у погледу радног искуства у струци за радна места разврстана у звања царински саветник/ инспектор (једна година), самостални царински саветник/инспектор (три године) и виши царински саветник/инспектор (пет година). Наиме, анализом послова у систематизацији Управе царина утврђено је да се у оквиру постојећег организовања послова, послови у саветничким/инспекторским звањима, најчешће групишу на три нивоа сложености (царински саветник/инспектор, самостални царински саветник/инспектор и виши царински саветник/ инспектор). Такође, статистички подаци показују изузетно ниску попуњеност радних места у Управи царина у звањима млађи царински саветник и млађи царински инспектор, с обзиром да је ове послове обављало само 7,4% од укупног броја запослених, односно 168 царинских службеника. Из тих разлога, предлаже се успостављање тростепене градације радних места у звањима царински саветник/инспектор, самостални царински саветник/инспектор и виши царински саветник/инспектор и укидање звања млађи царински саветник и млађи царински инспектор.

Чланом 3. Предлога закона услови у погледу образовања и радног искуства за рад на пословима у звањима царинског сарадника/прегледача и млађег царинског сарадника/ прегледача усаглашени су са условима прописаним Законом о државним службеницима за звања сарадника и млађег сарадника.

Чланом 4. Предлога закона услови у погледу образовања и радног искуства за рад на пословима у звањима млађег царинског референта/надзорника усаглашени су са условима прописаним Законом о државним службеницима за звање млађег референта.

Чланом 5. Предлога закона у члану 66. Закона о царинској служби брише се тачка 4), а досадашње тач. 5), 6), 7) и 8) постају тач. 4), 5), 6) и 7), овог закона.

Чланом 6. Предлога закона уређује се ступање на снагу овог закона и почетак његове примене, односно да закон ступа на снагу осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства из буџета Републике Србије.